Uitspraak voorbehou in Vicki Momberg-saakVicki Momberg in die Johannesburgse hooggeregshof (11 Junie 2019) (foto: Lindi Masinga/African News Agency/ANA) Uitspraak is voorbehou in die voormalige eiendomsagent Vicki Momberg se appèlaansoek. Momberg het Dinsdag in die Johannesburgse hooggeregshof verskyn waar sy betooghoofde ingedien het ná sy haar regspan met die aanvang van die hofverrigtinge afgedank het. Momberg is vroeër skuldig bevind aan vier aanklagte van crimen injuria nadat sy in Julie 2016 ŉ swart polisielid 48 keer die k-woord toegesnou het. Die polisielid het haar ná ŉ gryprooftog te hulp gesnel. Sy is in Maart verlede jaar tot drie jaar tronkstraf gevonnis vir haar rassistiese tirade. Een jaar van die vonnis is opgeskort. Sy het aan die hof gesê sy appelleer nou teen die skuldigbevinding en vonnis omdat sy tydens haar verhoor onregverdig behandel is. Volgens haar het die staat, staatsgetuies en die landdros met mekaar saamgespan. “Nie een van die getuies was geloofwaardig nie. Hulle het tydens die getuienis gejok. Mens kan sien hulle het saamgewerk. Die onregverdigheid het voortgeduur in die hofsaak en vonnisoplegging,” het sy aangevoer. “Ek ontken nie dat my optrede onaanvaarbaar was nie, maar dit was ŉ traumatiese situasie en ek het valse inligting gekry terwyl ek hulp wou bekom. Daar was nie enige beheer in die situasie nie.” Momberg het gesê daar is ŉ getuie wat gesê het dit was nie ŉ gryprooftog nie, en dit wys dat die getuienis vals en teenstrydig was. Sy het haar regspan vroeër afgedank omdat hulle glo nie aansoek ingedien het om die media uit die hof te verbied nie. Sy beweer prokureur Wesley Rogers het versuim om inligting te bekom wat sy versoek het. Sy het gesê alhoewel die staat sê dat alle dokumente teenwoordig is, glo sy hulle nie. Dokumente wat wys dat sy onregverdig behandel is, is nie teenwoordig nie, het sy aangevoer. Sy sê daar is ook nie dokumente wat wys dat sy deur die hof mishandel is nie. Staatsaanklaer Jackie Drodski het gesê hulle is nie bewus van enige uitstaande dokumente nie en die staat moet na die feite kyk wat aan hom voorgehou word. Drodski voer aan Momberg het die polisiebeamptes voorgekeer en die een polisiebeampte die k-woord begin toesnou. Sy sê hierdie tipe oortredings moet in ŉ ernstige lig beskou word. Momberg voer aan die staat het nie sy saak bewys nie. Sy het gesê die getuienis tydens die hofsaak is nie eg nie en daarom het sy vyf keer van regsverteenwoordiger verander.